Tiivistelmä Euroopan tietosuojavaltuutetun lausunnosta, joka koskee uutta muuttoliike- ja turvapaikkasopimusta

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivuilla www.edps.europa.eu)

(2021/C 99/08)

Euroopan komissio esitteli 23. syyskuuta 2020 uuden muuttoliike- ja turvapaikkasopimuksen, joka käsitti viisi lainsäädäntöehdotusta: i) muutetun ehdotuksen Eurodac-asetukseksi, ii) muutetun ehdotuksen turvapaikkamenettelyasetukseksi, iii) ehdotuksen turvapaikka-asioiden ja muuttoliikkeen hallinta-asetukseksi, iv) ehdotuksen seulontamenettelyasetukseksi ja v) ehdotuksen asetukseksi toiminnasta muuttoliikkeeseen ja turvapaikanhakuun liittyvissä kriisi- ja force majeure -tilanteissa. Se sisältää myös useita muita kuin lainsäädäntöaloitteita.

Euroopan tietosuojavaltuutettu toteaa, että maahanmuuttoa ja turvapaikka-asioita on hallittava tehokkaammin. Kuten Euroopan tietosuojavaltuutetun strategiassa vuosiksi 2020–2024 todetaan, tietosuoja on samalla yksi viimeisistä keinoista puolustaa haavoittuvassa asemassa olevia henkilöitä, kuten EU:n ulkorajoille saapuvia muuttajia ja turvapaikanhakijoita. Euroopan tietosuojavaltuutettu katsoo tämän vuoksi, että ehdotetun kokonaisvaltaisen lähestymistavan on perustuttava kansainvälistä suojelua hakevien henkilöiden ja muiden muuttajien perusoikeuksien täysimääräiseen kunnioitukseen.

Yleisesti Euroopan tietosuojavaltuutettu katsoo, että olisi toteutettava perusteellinen perusoikeuksia ja tietosuojaa koskeva vaikutustenarviointi. Euroopan tietosuojavaltuutettu katsoo myös, että lainsäädäntöehdotuksissa olisi selkeästi osoitettava henkilötietojen käsittelyyn osallistuvien eri toimijoiden vastuut. Lisäksi ottaen huomioon, että suurin osa uuden maahanmuutto- ja turvapaikkasopimuksen ehdotuksista perustuu vuoden 2016 Euroopan yhteisen turvapaikkajärjestelmän uudistusehdotuksiin, Euroopan tietosuojavaltuutettu katsoo, että hänen Euroopan yhteisen turvapaikkajärjestelmän ensimmäistä uudistuspakettia koskevassa lausunnossa 07/2016 esittämänsä suositukset, erityisesti Eurodacia koskevat, ovat edelleen täysin päteviä.

Tarkemmin ottaen Euroopan tietosuojavaltuutettu suosittaa muutetun Eurodac-asetusehdotuksen osalta, että jäsenvaltioiden viranomaiset ja unionin elimet edelleen saisivat nähdä vain erityisten tehtäviensä kannalta merkitykselliset tiedot, vaikka tietojoukot olisikin linkitetty yhteen tietokokonaisuuteen. Euroopan tietosuojavaltuutettu suosittelee myös, että muutettuun ehdotukseen sisällytetään nimenomaisesti EU:n tietosuoja-asetuksen 62 artiklan mukainen yhtenäinen koordinoidun valvonnan malli. Euroopan tietosuojavaltuutettu suosittelee myös, että ennen muutetun järjestelmän käyttöönottoa Eurodac-järjestelmän teknisen ja yrityksiä koskevan ympäristön turvallisuuskehys päivitetään asianmukaisesti ja että ehdotuksessa selvennetään, mitä tietoja yhteisessä henkilötietorekisterissä ja Eurodac-keskusjärjestelmässä säilytetään.

Seulonta-asetusta koskevan ehdotuksen osalta Euroopan tietosuojavaltuutettu painottaa, että käsiteltävien tietojen täsmällisyys on ratkaisevan tärkeää ja että kaikissa tapauksissa on varmistettava kolmansien maiden kansalaisten oikeus henkilötietojen oikaisemiseen ja/tai täydentämiseen. Euroopan tietosuojavaltuutettu katsoo myös, että ehdotus on hyvin yleisluonteinen niiden menetelmien osalta, joita voidaan käyttää kolmannen maan kansalaisten tunnistamista tai tarkistamista varten antamien tai näiltä saatujen tietojen keräämiseen, erityisesti ottaen huomioon, että kansallisella tasolla on käytössä paljon erilaisia käytäntöjä, joilla puututaan eri asteisesti yksityisyyteen ja joiden tehokkuus vaihtelee. Euroopan tietosuojavaltuutettu suosittelee myös, että selvennetään niitä henkilötietojen käsittelyyn liittyviä tarkoituksia ja yksityiskohtaisia sääntöjä, jotka koskevat sen tarkistamista, ovatko kolmansien maiden kansalaiset turvallisuusriskejä.

Lausunnossa esitetään joitakin tietosuojaa koskevia lisäsuosituksia, jotka olisi myös otettava huomioon lainsäädäntömenettelyssä.

1. JOHDANTO JA TAUSTA

1. Euroopan komissio esitteli uuden muuttoliike- ja turvapaikkasopimuksen ( 1 ) 23. päivänä syyskuuta 2020. Kyseessä on yksi komission keskeisistä politiikka-aloitteista, joka esitetään sen 29. tammikuuta 2020 annetun työohjelman ( 2 ) viidennessä painopistealassa ”Eurooppalaisen elämäntavan edistäminen”.

2. Uusi muuttoliike- ja turvapaikkasopimus muodostuu useista lainsäädäntöaloitteista sekä muista kuin lainsäädännöllisistä välineistä. Se perustuu komission vuosina 2016 ja 2018 esittämiin ehdotuksiin Euroopan yhteisen turvapaikkajärjestelmän uudistamisesta. Parlamentti ja neuvosto ovat jo päässeet alustavaan poliittiseen sopimukseen ehdotuksista, mutta neuvotteluja ei ole vielä saatettu päätökseen.

3. Komissio esitti tässä yhteydessä kaksi muutettua ja kolme uutta lainsäädäntöehdotusta: — muutettu ehdotus Euroopan parlamentin ja neuvoston asetukseksi Eurodac-järjestelmän perustamisesta biometristen tietojen vertailua varten turvapaikka-asioiden ja muuttoliikkeen hallinnasta annetun asetuksen tehokkaaksi soveltamiseksi (3) (jäljempänä ’muutettu Eurodac-asetusehdotus’) — muutettu ehdotus Euroopan parlamentin ja neuvoston asetukseksi kansainvälistä suojelua unionissa koskevan yhteisen menettelyn luomisesta ja direktiivin 2013/32/EU kumoamisesta (4) (jäljempänä ’muutettu turvapaikkamenettelyasetusehdotus’ — ehdotus asetukseksi turvapaikka-asioiden ja muuttoliikkeen hallinnasta sekä neuvoston direktiivin 2003/109/EY ja ehdotetun asetuksen (EU) XXX/XXX [turvapaikka- ja maahanmuuttorahasto] muuttamisesta (5) (jäljempänä ’ehdotus asetukseksi turvapaikka-asioiden ja muuttoliikkeen hallinnasta’) — ehdotus Euroopan parlamentin ja neuvoston asetukseksi kolmansien maiden kansalaisia ulkorajoilla koskevan seulonnan käyttöönotosta ja asetusten (EY) N:o 767/2008, (EU) 2017/2226, (EU) 2018/1240 ja (EU) 2019/817 muuttamisesta (6) (jäljempänä ’ehdotus seulonta-asetukseksi’) — ehdotus Euroopan parlamentin ja neuvoston asetukseksi toiminnasta muuttoliikkeeseen ja turvapaikanhakuun liittyvissä kriisi- ja force majeure -tilanteissa (7) (jäljempänä ’ehdotus kriisi- ja force majeure –asetukseksi’) Lisäksi uuteen sopimukseen sisältyvät seuraavat muut kuin lainsäädäntöaloitteet: — uusi muuttoliikettä koskeva varautumis- ja kriisisuunnitelma (8); — uusi uudelleensijoittamista ja täydentäviä väyliä koskeva suositus (9); — uusi yksityisalusten etsintä- ja pelastusoperaatioita koskeva suositus; (10) — uusi avustamisdirektiiviä koskeva ohjeistus (11).

4. Komissio kuuli Euroopan tietosuojavaltuutettua epävirallisesti 27. heinäkuuta 2020 muutetusta Eurodac-asetusehdotuksesta, ja Euroopan tietosuojavaltuutettu toimitti epäviralliset kommenttinsa komissiolle elokuussa. Euroopan tietosuojavaltuutettu suhtautuu myönteisesti siihen, että hänen näkemyksiään on pyydetty menettelyn varhaisessa vaiheessa, ja kannustaa komissiota jatkamaan tätä hyvää käytäntöä.

5. Tämän jälkeen komissio kuuli Euroopan tietosuojavaltuutettua virallisesti muutetusta Eurodac-asetusehdotuksesta 5. lokakuuta 2020. Tämä kuuleminen ei kuitenkaan kata 23. syyskuuta 2020 annetun muuttoliike- ja turvapaikkasopimuksen muita osatekijöitä, joilla myös voi olla vaikutusta oikeuteen henkilötietojen suojaan ja jotka kuuluvat näin asetuksen (EU) 2018/1725 (jäljempänä ’EU:n tietosuoja-asetus’) 42 artiklan 1 kohdan soveltamisalaan.

6. Samaan aikaan muutetussa Eurodac-asetusehdotuksessa viitataan useisiin muihin lainsäädäntöehdotuksiin, jotka ovat osa uutta muuttoliike- ja turvapaikkasopimusta, kuten esimerkiksi asetus turvapaikka-asioiden ja muuttoliikkeen hallinnasta, turvapaikkamenettelyasetus ja seulonta-asetus. Tämän vuoksi tässä lausunnossa, joka koskee ensisijaisesti muutettua Eurodac-asetusehdotusta, esitetään myös joitakin muita lainsäädäntöehdotuksia koskevia huomautuksia ja suosituksia.

5. PÄÄTELMÄT

Euroopan tietosuojavaltuutettu myöntää, että maahanmuuttoa ja turvapaikka-asioita on hallittava johdonmukaisemmin ja tehokkaammin. Kuten Euroopan tietosuojavaltuutetun strategiassa vuosiksi 2020–2024 jo todetaan, tietosuoja on samalla yksi viimeisistä keinoista puolustaa haavoittuvassa asemassa olevia henkilöitä, kuten EU:n ulkorajoille saapuvia muuttajia ja turvapaikanhakijoita. Tämän vuoksi ehdotetun kokonaisvaltaisen lähestymistavan on perustuttava kansainvälistä suojelua hakevien henkilöiden ja muiden muuttajien perusoikeuksien täysimääräiseen kunnioitukseen.

36. Tämän vuoksi Euroopan tietosuojavaltuutettu antaa tässä lausunnossa neuvoa-antavassa roolissaan joitakin tietosuojaan ja yksityisyyteen liittyviä suosituksia. Vaikka tämä lausunto koskee pääasiassa muutettua Eurodac-asetusta, siihen sisältyy myös muita lainsäädäntöehdotuksia koskevia huomautuksia ja suosituksia. Uudessa muuttoliike- ja turvapaikkasopimuksessa suunniteltu kokonaisvaltainen lähestymistapa ja tällaisen kehyksen mahdollinen vaikutus perusoikeuksiin, myös tietosuojaan ja yksityisyyden suojaan, edellyttää perusteellista perusoikeuksiin ja tietosuojaan kohdistuvien vaikutusten arviointia.

37. Lisäksi uuden muuttoliike- ja turvapaikkasopimuksen muuttoliike- ja turvapaikkapolitiikkaa koskevassa yhdennetyssä lähestymistavassa osoitetaan erityisiä tehtäviä monille toimijoille kansallisella ja unionin tasolla, myös Euroopan raja- ja merivartioston (Frontex) ja Euroopan turvapaikka-asioiden tukiviraston (EASO) kaltaisille EU:n virastoille. EU:n laaja-alaisten tietojärjestelmien valvonnasta saamansa kokemuksen perusteella Euroopan tietosuojavaltuutettu katsoo, että lainsäädäntöehdotuksissa olisi selkeästi osoitettava myös henkilötietojen käsittelyyn liittyvät vastuut, mikä on olennaisen tärkeää yhteisrekisterinpidon osoittamisessa EU:n tietosuoja-asetuksen ja yleisen tietosuoja-asetuksen mukaisesti. Muutetun Eurodac-asetusehdotuksen osalta Euroopan tietosuojavaltuutettu katsoo, että hänen Euroopan yhteisen turvapaikkajärjestelmän ensimmäisestä uudistuspaketista antamassaan lausunnossa 07/2016 (12) erityisesti Eurodac järjestelmän osalta esittämänsä suositukset ovat edelleen täysin päteviä. Lisäksi, mitä tulee muutetun Eurodac-asetusehdotuksen uusiin ominaisuuksiin, Euroopan tietosuojavaltuutettu katsoo olevan tärkeää varmistaa, että jäsenvaltioiden viranomaiset ja unionin elimet edelleen saisivat nähdä vain erityisten tehtäviensä kannalta merkitykselliset tiedot, vaikka tietojoukot olisikin linkitetty yhteen tietokokonaisuuteen. Euroopan tietosuojavaltuutettu suosittelee myös, että muutettuun ehdotukseen sisällytetään nimenomaisesti EU:n tietosuoja-asetuksen 62 artiklan mukainen yhtenäinen koordinoidun valvonnan malli. Euroopan tietosuojavaltuutettu suosittelee myös, että ennen muutetun järjestelmän käyttöönottoa Eurodac-järjestelmän teknisen ja yrityksiä koskevan ympäristön turvallisuuskehys päivitetään asianmukaisesti ja että ehdotuksessa selvennetään, mitä tietoja yhteisessä henkilötietorekisterissä (CIR) ja Eurodac-keskusjärjestelmässä säilytetään.

38. Muiden ehdotusten ja erityisesti seulonta-asetusta koskevan ehdotuksen osalta Euroopan tietosuojavaltuutettu painottaa, että käsiteltävien tietojen täsmällisyys on ratkaisevan tärkeää ja että kaikissa tapauksissa on varmistettava kolmansien maiden kansalaisten oikeus henkilötietojen oikaisemiseen ja/tai täydentämiseen. Euroopan tietosuojavaltuutettu katsoo myös, että ehdotus on hyvin yleisluonteinen niiden menetelmien osalta, joita voidaan käyttää tietojen keräämiseen kolmannen maan kansalaisten tunnistamista varten, erityisesti ottaen huomioon, että kansallisella tasolla on käytössä paljon erilaisia käytäntöjä, joilla puututaan eri asteisesti yksityisyyteen ja joiden tehokkuus vaihtelee. Euroopan tietosuojavaltuutettu suosittelee myös, että selvennetään niitä henkilötietojen käsittelyyn liittyviä tarkoituksia ja yksityiskohtaisia sääntöjä, jotka koskevat sen tarkistamista, ovatko kolmansien maiden kansalaiset turvallisuusriskejä.

39. Lopuksi Euroopan tietosuojavaltuutettu toteaa, että joko uudesta lainsäädäntöehdotuksesta puuttuvat kokonaan aineelliset henkilötietojen suojaa koskevat säännökset tai sitten ehdotetut tekstit eivät ole täysin tätä koskevan unionin lainsäädännön mukaisia. Tämän vuoksi Euroopan tietosuojavaltuutettu suosittelee, että lainsäädäntöehdotuksissa vähintäänkin viitataan nimenomaisesti tietosuojaa koskevaan unionin lainsäädäntöön, eli yleiseen tietosuoja-asetukseen, EU:n tietosuoja-asetukseen ja tarvittaessa direktiiviin (EU) 2018/680.

Bryssel, 30. marraskuuta 2020 Wojciech Rafał WIEWIÓROWSKI

(1) COM(2020) 609 final, https://eur-lex.europa.eu/legal-content/FI/TXT/?qid=1601287338054&uri=COM:2020:609:FIN

(2) COM(2020) 37 final, https://eur-lex.europa.eu/legal-content/FI/TXT/?uri=CELEX%3A52020DC0037

(3) COM(2020)614 final, https://eur-lex.europa.eu/legal-content/FI/TXT/?uri=COM:2020:614:FIN

(4) COM(2020)611 final, https://eur-lex.europa.eu/legal-content/FI/TXT/?uri=COM:2020:611:FIN

(5) COM(2020) 610 final, https://eur-lex.europa.eu/legal-content/FI/TXT/?uri=COM:2020:610:FIN

(6) COM (2020)612 final, https://eur-lex.europa.eu/legal-content/FI/TXT/?uri=COM:2020:612:FIN

(7) COM (2020)613 final, https://eur-lex.europa.eu/legal-content/FI/TXT/?uri=COM:2020:613:FIN

(8) KOMISSION SUOSITUS (EU) 2020/1366, annettu 23 päivänä syyskuuta 2020, muuttoliikkeeseen liittyvää varautumista ja kriisien hallintaa koskevasta EU:n mekanismista (jäljempänä ’muuttoliikettä koskeva varautumis- ja kriisisuunnitelma’), https://eur-lex.europa.eu/legal-content/FI/TXT/?uri=CELEX%3A32020H1366

(9) KOMISSION SUOSITUS (E) 2020/1364, annettu 23 päivänä syyskuuta 2020, laillisista väylistä suojelun saamiseksi EU:ssa: uudelleensijoittamisen, humanitaarisen maahanpääsyn ja muiden täydentävien väylien edistäminen, https://eur-lex.europa.eu/legal-content/FI/TXT/?uri=CELEX%3A32020H1364

(10) KOMISSION SUOSITUS (EU) 2020/1365, annettu 23 päivänä syyskuuta 2020, yksityisten yhteisöjen omistamien tai käyttämien alusten suorittamaa etsintä- ja pelastustoimintaa koskevasta jäsenvaltioiden välisestä yhteistyöstä, https://eur-lex.europa.eu/legal-content/FI/TXT/?uri=uriserv%3AOJ.L_.2020.317.01.0023.01.ENG&toc=OJ%3AL%3A2020%3A317%3ATOC

(11) Komission ohjeet laittomassa maahantulossa, kauttakulussa ja maassa oleskelussa avustamisen määrittelyä ja ehkäisemistä koskevien EU:n sääntöjen täytäntöönpanosta, C(2020) 6470 final.

(12) Euroopan tietosuojavaltuutetun lausunto 07/2016 Euroopan yhteisen turvapaikkajärjestelmän (Eurodac-, EASO- ja Dublin-asetukset) ensimmäisestä uudistuspaketista.